AIŠKINAMASIS RAŠTAS

Dėl Molėtų rajono savivaldybės tarybos 2015 m. vasario 20 d. sprendimo Nr. B1-30 „Dėl Molėtų rajono savivaldybės 2015 metų biudžeto patvirtinimo“ pakeitimo

**1. Parengto tarybos sprendimo projekto tikslai ir uždaviniai**

Parengtas 2015 m. rajono savivaldybės biudžeto pakeitimo projektas, kuriuo savivaldybės biudžetas didinamas 11000 eurų ir perskirstomos lėšos tarp asignavimų valdytojų .

Gautas Alantos senelių globos namų direktoriaus raštas, kuriuo prašoma 11000 eurų padidinti įstaigos asignavimus iš papildomai gautų pajamų už išlaikymą socialinės globos įstaigoje, kadangi 2015 m. pradėjus grąžinti per krizinį laikotarpį sumažintas pensijas, padidėjo pajamos gaunamos iš globos namų gyventojų. Papildomas lėšas planuojama panaudoti gyvenimo sąlygų gerinimui.

 Atsižvelgus į Molėtų ,,Saulutės“ vaikų lopšelio darželio direktoriaus prašymą, 2178 eurai už paslaugas surinktų lėšų numatytų prekių įsigijimui perkeliama į turto išlaidas, nes padidėjus vaikų, kuriems skirtas tausojantis maitinimas, skaičiui reikalinga įsigyti konvekcinę krosnelę.

Siekiant panaudoti planuojamas sutaupyti socialinėms pašalpoms numatytas lėšas, 25000 eurų šiuo sprendimu numatoma skirti socialinio būsto įsigijimui. Pridėjus jau turimas biudžete lėšas, planuojama įsigyti vieną socialinį būstą.

Gautas savivaldybės administracijos prašymas, 30000 eurų numatytų investicinių projektų rengimui (Infrastruktūros objektų ir gyvenamosios aplinkos tvarkymo ir priežiūros programa), kurie 2015 m. nebus panaudoti, perkelti į Savivaldybės bendrųjų valdymo ir valstybės pavestų savivaldybei funkcijų vykdymo programą. Lėšos bus panaudotos informacinių technologijų atnaujinimui.

Padidėjus vaikų skaičiui Suginčių ir Giedraičių ikimokyklinio ugdymo skyriuose, kurie priklauso Molėtų ,,Vyturėlio“ vaikų lopšeliui-darželiui, šiai švietimo įstaigai reikalinga papildomai 16000 eurų, iš jų 11525 eurų darbo užmokesčiui. Komunalinių paslaugų apmokėjimui Molėtų rajono viešajai bibliotekai numatoma papildomai skirti 4000 eurų. Dėl Balninkų gyvenvietėje kylančių gaisrų, nuspręsta gyvenvietę apšviesti visą naktį, todėl apšvietimui papildomai numatoma 2400 eurų ir 800 eurų skiriama gaisro padarinių likvidavimui. Visa 23200 eurų suma numatoma skirti iš savivaldybės administracijai planuotų ir numatomų nepanaudoti investicinių planų rengimui, projektavimui ir turto registravimui planuotų lėšų.

Molėtų krašto muziejaus direktorės prašymu, 3900 eurų skirtų daliniam įstaigos prisidėjimui prie projekto ,,Smart ežerų žvejybos muziejaus kūrimas“ finansavimo iš turto išlaidų perkeliama į paslaugų įsigijimo išlaidas, nekeičiant panaudojimo paskirties.

 **2. Savivaldybės biudžeto vykdymo teisinis pagrindas yra**

Lietuvos Respublikos biudžeto sandaros įstatymas ir Lietuvos Respublikos Vyriausybės nutarimas ,,Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo” ir Molėtų rajono savivaldybės biudžeto asignavimų administravimo, biudžeto vykdymo ir atskaitomybės tvarkos aprašas, patvirtintas Molėtų rajono savivaldybės tarybos 2011-09-15 sprendimu Nr. B1-177 .

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių priėmus šį sprendimą nenumatoma. Teigiama-sumažės savivaldybės biudžeto įsiskolinimai ir didės biudžeto įvykdymo procentas.

**4.Vykdytojai, įvykdymo terminai**

Savivaldybės administracija ir biudžetinių įstaigų vadovai –asignavimų valdytojai.

Parengė

Genė Kulbienė

Finansų skyriaus vedėja